Dame i gospodo narodni poslanici, otvaram Drugu sednicu Drugog redovnog zasedanja Narodne skupštine Republike Srbije u 2002. godini. Obaveštavam vas da, prema službenoj evidenciji, današnjoj sednici prisustvuju 154 narodna poslanika. Radi utvrđivanja kvoruma za rad, molim narodne poslanike da ubace svoje identifkacione kartice u poslaničke jedinice. Konstatujem da je primenom elektronskog sistema utvrđeno da imamo kvorum za rad. Obaveštavam vas da su sprečeni da prisustvuju sledeći narodni poslanici:Milan Radulović, Milutin Prodanović, Aleksandar Stefanović, Dragan Jočić, Višnja Nežić, Branko Gligorić, Dušan Budišin, Branislav Grubački, Adam Urošević, Miroslav Martić, Goran Ćirić, Dragan Šutanovac. Zakašnjenje su najavili: Miloš Lučić, Vasilije Pavićević i Miomir Tadić. Obaveštavam Narodnu skupštinu da su pozvani da sednici prisustvuju predsednik, potpredsednici, ministri i sekretar Vlade Republike Srbije, kao i sekretar Republičkog sekretarijata za zakonodavstvo. Takođe, saglasno članovima 83. i 84. Poslovnika Narodne skupštine Republike Srbije, obaveštavam vas da sam na ovu sednicu pozvala predstavnike Centra za slobodne izbore i demokratiju, Narodnog pokreta "Otpor", Nacionalnog demokratskog instituta, Udruženja univerzitetskih profesora i nastavnika Srbijei USAID-a . Pozdravljam prisutne goste. [[Aplauz.]] Saglasno članu 80. stav 2. Poslovnika Narodne skupštine, obaveštavam vas da sam ovu sednicu sazvala u roku kraćem od roka utvrđenog u članu 80. stav 1. Poslovnika zbog potrebe da Narodna skupština što pre donese zakone kojima Vlada predlaže nastavak aktivnosti na utvrđivanju i sprovođenju poreske reforme u Republici Srbiji. Obaveštavam vas da je u Narodnoj skupštini Republike Srbije obrazovana nova poslanička grupa pod nazivom - poslanička grupa "Narodni socijalisti". (Negodovanje nekoliko poslanika sa povicima "ua" i lupanjem po klupama.) Za predsednika poslaničke grupe određen je narodni poslanik prof. dr Branislav Ivković, a za njegovog zamenika narodni poslanik Dragan Tomić. Po Poslovniku za reč se javio narodni poslanik Žarko Obradović.
Poštovane kolege poslanici, želeo bih u ime Socijalističke partije Srbije da kažem nekoliko reči. Verujte mi da je nama ovo pitanje periferno u odnosu na činjenicu bolesti predsednika Miloševića i zahteva da se pusti da se brani sa slobode, odnosno da mu se pruži odgovarajuća medicinska nega, ali zbog dostojanstva ove skupštine, koja očigledno ovim činom pokazuje da ga nema, moram da ukažem na povrede Poslovnika. One se odnose na član 7. i 8. Poslovnika o radu Narodne skupštine i na nezakonito, neposlovničko formiranje nove poslaničke grupe. U članu 7. i 8. Poslovnika Narodne skupštine Republike Srbije lepo piše da se verifikuju mandati narodnih poslanika i sa koje izborne liste su ti poslanici izabrani. Ako predsednica Narodne skupštine to ne zna, ja ću je obavestiti. Poslanici poslaničke grupe, koja je pomenuta, pre nekoliko dana su javno rekli da su formirali novu političku partiju. Ne znam šta čovek više treba da uradi, pa da se shvati - član 88. Zakona o izboru narodnih poslanika je vrlo jasan; prestanak mandata svakog narodnog poslanika nastupa prestankom članstva u političkoj organizaciji. Znači, ti pomenuti narodni poslanici su osnovali novu političku stranku i to su javno rekli. Pored toga, moram da vam kažem da smo mi kao SPS pomenute poslanike isključili iz članstva. Dozvolite mi samo par minuta. Znam da je ovo gorka istina, ali vredi je čuti, Skupštine radi. I ova će skupština proći, a ostaće jedan trag načina kako je radila. Mi smo pomenute poslanike isključili iz članstva SPS-a zato što su delovali suprotno programu i Statutu SPS-a, zato što su organizovali lažni kongres. Administrativni odbor je odbio da raspravlja o tome pod obrazloženjem da na zahtev građanina Mihajla Markovića to pitanje treba skinuti sa dnevnog reda dok se ne održi 6 vanredni kongres i reši pitanje rukovođenja partijom. Taj vanredni kongres, navodni, lažni, održan je. Vođen je spor pred Ministarstvom za državnu upravu i lokalnu samoupravu. Gospodin Šabić je resorni ministar i bio je do sada tu. Spor je vođen, vođena je rasprava. Ministarstvo za državnu upravu i lokalnu samoupravu je donelo rešenje kojim se odbija zahtev te grupe lica za upis u registar. U tom rešenju ministarstva se taksativno navodi da je falsifikovano 27 odluka relevantnih opštinskih odbora, da su ukrali volju članova SPS-a, da su tim skupovima prisustvovali ...
Gospodine Obradoviću, zahvaljujem vam se, izneli ste povredu Poslovnika. Dva minuta ste prekoračili, zato što ste bili ometani.
Nisam završio.
Imate pravo da držite konferenciju za štampu. Obavestili ste me o povredi Poslovnika i molim vas da napustite govornicu.
O ovim činjenicama sam obavestio i predsednicu Narodne skupštine i gospodina Boška Ristića, predsednika Administrativnog odbora, da su oni isključeni iz članstva. Ima rešenje resornog ministarstva. Ljudi, ako ne poštujete sebe, kako očekujete da vas drugi poštuju. Gospodin Šabić je potpisao jedno rešenje koje stoji, koje sam ja dostavio i predsednici Skupštine i predsedniku Administrativnog odbora. Tu se jasno vidi ko je SPS i ko predstavlja SPS. Pomenuti poslanici su isključeni iz partije, ali nezavisno od toga, oni su osnovali novu političku stranku. Po Zakonu o iziboru narodnih poslanika, oni nemaju pravo da budu ovde.
Upozoravam vas da ste prekoračili dozvoljeno vreme i da ne govorite o povredi Poslovnika, nego o problemima svoje stranke.
Ovo je sramota za Skupštinu. Oni će doživeti sudbinu svih onih koji su ranije bili ...
Gospodine Obradoviću, na osnovu člana 101, izričem vam prvu opomenu.
Ovo je sramota za Skupštinu. Vi možete da radite šta hoćete, samo je pitanje koliko dugo možete. Ovo je sramota.
Gospodine Obradoviću, vi to dobro znate, ali ste ipak izneli: predsednik Skupštine ne odlučuje ni o prestanku mandata ni o potvrđivanju novih; to je posao Administrativnog odbora i dok mi se ne pošalje takva odluka, ne mogu da konstatujem ni izbor novih, niti prestanak. Izvolite, narodni poslanik Vojislav Šešelj.
Slažem se, gospođo Mićić, da vi ne odlučujete o tom pitanju i da vi niste mogli da vratite otete mandate SPS-u, niste mogli da vratite otete mandate Socijaldemokratiji. To nije vaša nadležnost. Tu ste vi u pravu. Vi ste na drugi način prekršili Poslovnik. Čim ste videli da vam je neko podneo prijavu da se formira poslanička grupa za koju nisu ispunjeni zakonski i poslovnički uslovi, vi ste to morali da vratite i da kažete - takva poslanička grupa ne može da postoji. Vi sad formirate poslaničku grupu partije koja je pre nekoliko dana formirana, osnovana, registrovana. Dakle, tu je vaše kršenje Poslovnika. Predlažem, pošto ste onako lepo rešili problem sa mandatima DSS-a, da se ne pravi nova skupštinska afera sa otimanjem poslaničkih mandata, nego da se vrate. Socijalisti su nama više puta ranije na isti način otimali poslaničke mandate i ni malo ih ne žalim zbog ovoga što se njima desilo i volim to često da ponovim, da podsetim javnost. Ali, to što su oni to isto radili, ne daje vama pravo da njima tako radite. To što su oni nekada kršili zakon, ne daje vama pravo da i vi na isti način prema njima kršite zakon, ako želimo moderan pravni poredak. Drugo, Vrhovni sud je dosudio da je Vuk Obradović predsednik Socijaldemokratije. Ako ste Vuka Obradovića i njegovu Socijaldemokratiju izbacili iz DOS-a, onda sve ljude sa vaše liste kandidata za poslanike koji su pripadali Socijaldemokratiji morate da uklonite iz Skupštine. Ne možete vi sada, uprkos odluci Vrhovnog suda, da odglumite spajanje neke neviđene Socijaldemokratije sa Socijaldemokratskom unijom i da otpadnike Vuka Obradovića zadržite u Narodnoj skupštini. Pozivam vas da ova skupština počne normalno da radi. Ako se bude poštovao Poslovnik i zakon, garantujem vam da nikada nećete imati incidentnu atmosferu i da vas nećemo ni zasipati stotinama amandmana. Ako budete kršili Poslovnik, onda i mi moramo da reagujemo sredstvima parlamentarne opstrukcije. Predlažem vam da, kao predsednik Skupštine imate pravo po Poslovniku, zahtevate hitnu sednicu Administrativnog odbora i da se odmah izvesti Narodna skupština o pitanju pet mandata SPS-a i o pitanju sudbine Socijaldemokratije, da bi ova skupština bila sa aspekta Ustava i zakona legalna i da onda idemo na posao, u rad po zakonima i da obična matematička formula ovde preovlađuje po pitanju izglasavanja ili neizglasavanja, kao što je to u svim drugim parlamentima. (Predsednik: Kad smo kod poštovanja Poslovnika, prekoračili ste dozvoljeno vreme). Ako želite da se i dalje stvara takva atmosfera, onda se postavlja pitanje svrsishodnosti parlamentarnog rada.
Nema povrede Poslovnika koju ste reklamirali. Član 24. Poslovnika kaže: "Poslanička grupa se konstituiše tako što se predsedniku Narodne skupštine podnosi spisak članova koji je potpisao svaki član poslaničke grupe. Na spisku se posebno naznačava predsednik poslaničke grupe i njegov zamenik". Nastavljamo rad. Dostavljen vam je zapisnik Prve sednice Drugog redovnog zasedanja Narodne skupštine Republike Srbije u 2002. godini, održane 5. novembra 2002. godine. Pošto današnjoj sednici prisustvuje više od 126 narodnih poslanika, tačnije 178 poslanika, konstatujem da postoji kvorum za usvajanje zapisnika sa prethodne sednice. Obaveštavam vas da je proverom u Službi za poslove Administrativnog odbora utvrđeno da tom odboru niko od narodnih poslanika nije dostavio u pisanom obliku primedbe na zapisnik sa prethodne sednice i stavljam na glasanje zapisnik Prve sednice Drugog redovnog zasedanja Narodne skupštine Republike Srbije u 2002. godini, održane 5. novembra 2002. godine. Za 101, protiv 13, uzdržan jedan, nije glasalo 69, ukupno 184 narodna poslanika. Konstatujem da je Narodna skupština usvojila zapisnik sa prethodne sednice. Po Poslovniku, Narodni poslanik Vojislav Šešelj.
Gospođo Mićić, nažalost, opet ste prekršili Poslovnik, jer ste ovde čitali član 24. stav 3. ili stav 4, ne znam tačno koji beše, ali se niste pozvali na stav 2. toga člana, koji kaže: "Poslaničku grupu čine narodni poslanici jedne političke stranke, druge političke organizacije ili grupe građana koja ima najmanje pet narodnih poslanika". Kad ovaj stav vežete sa zakonom, jasno vam je da poslaničku grupu ne može da ima politička partija koja uopšte nije učestvovala na izborima. To je nemoguće. Imamo proporcionalni izborni princip i poslaničku grupu može da ima samo politička partija, koalicija ili grupa građana koja ja učestvovala na izborima.
Već sam dala odgovor na to pitanje. O tome odluku donosi Administrativni odbor, a ne predsednik Narodne skupštine. U sazivu ove sednice koji vam je dostavljen, sadržan je predlog dnevnog reda sednice. Pre utvrđivanja dnevnog reda sednice, saglasno odredbama Poslovnika, potrebno je da odlučimo o predlogu za spajanje rasprave. Narodni poslanik Čedomir Jovanović, predsednik poslaničke grupe DOS - Reforma Srbije, na osnovu članova 86. i 136. Poslovnika Narodne skupštine, predložio je da se spoji rasprava o predlozima zakona po tačkama jedan do sedam predloženog dnevnog reda i to: Predlogu zakona o poreskom postupku i poreskoj administraciji, Predlogu zakona o izmenama i dopunama Zakona o porezu na promet, Predlogu zakona o izmenama i dopunama Zakona o porezu na dobit preduzeća, Predlogu zakona o izmenama i dopunama Zakona o porezima na upotrebu, držanje i nošenje dobara, Predlogu zakona o izmenama i dopunama Zakona o porezima na imovinu, Predlogu zakona o izmenama i dopunama Zakona o porezu na dohodak građana i Predlogu zakona o izmenama i dopunama Zakona o akcijama. (Vojislav Šešelj, sa mesta: Po Poslovniku.) Stavljam na glasanje predlog narodnog poslanika Čedomira Jovanovića da se spoji rasprava o predlozima zakona po tačkama od jedan do sedam predloženog dnevnog reda. Molim narodne poslanike da se izjasne glasanjem. (Vojislav Šešelj, sa mesta: Ne date mi po Poslovniku?) Kada završimo glasanje. Za 98, protiv 83, uzdržano dvoje, nije glasalo 11, od ukupno 194 narodna poslanika. Konsatujem da je Narodna skupština usvojila ovaj predlog. (Vojislav Šešelj, sa mesta: Po Poslovniku?) Izvolite, po Poslovniku, reč ima narodni poslanik Vojislav Šešelj.
Gospođo Mićić, morali ste ranije da mi date reč, pre nego što je došlo do ovog glasanja. Sada je dvostruko prekršen Poslovnik. Povodom uvršćivanja u dnevni red Predloga zakona o poreskom postupku i poreskoj administraciji načinjene su sledeće povrede Poslovnika; prvo, člana 80. stavovi 1. i 2, koji glase: "Predsednik Narodne skupštine pisanim putem određuje dan i čas održavanja sednice Narodne skupštine, sa predlogom dnevnog reda, najmanje sedam dana pre dana za koji se saziva sednica. Izuzetno, obaveštenje o vremenu održavanja sednice i dnevnom redu može se dostaviti u kraćem roku, pri čemu je predsednik Narodne skupštine dužan da na početku sednice obrazloži takav postupak".
Takav postupak je obrazložen.
Molim vas, samo polako. Nema ovde na dnevnom redu nijednog zakona po hitnom postupku. Prema tome, vi tu nemate šta da obazlažete jer niko nije tražio hitan postupak. Za hitan postupak postoje druge poslovničke okolnosti, drugi poslovnički uslovi. Imamo i mi određena prava ako postoji hitan postupak. Ne moramo tri dana ranije da podnosimo, nego možemo na sam dan početka sednice da podnosimo amandmane. Dalje, član 133. stav 1. kaže: "Predlog zakona koji je upućen Narodnoj skupštini predsednik Narodne skupštine odmah po prijemu, dostavlja narodnim poslanicima, nadležnim odborima i Vladi, ako ona nije predlagač". U članu 134. stavovi 1. i 2. kaže se: "Predlog zakona, pripremljen u skladu sa odredbama ovog poslovnika,može se uvrstiti u dnevni red sednice Narodne skupštine u roku ne kraćem od 15 dana i ne dužem od 60 dana, od dana njegovog podnošenja. U izuzetnim slučajevima, rok od 60 dana može biti prekoračen, ali ne duže od 30 dana, a predsednik Narodne skupštine obavestiće narodne poslanike o razlozima prekoračenja roka". Predlog zakona o poreskom postupku i poreskoj administraciji dostavljen je iz Vlade u Skupštinu 14. oktobra 2002. godine. Predsednik Narodne skupštine predlog tog zakona je dostavila Narodnim poslanicima, aktom od 6. novembra 2002. godine i poslanici su ga dobili 7. novembra 2002. godine, uz saziv za sednicu koja će biti održana 12. novembra i na kojoj će ovaj predlog zakona biti prva tačka. Samo jedan dan posle prijema Predloga zakona istekao je rok za podnošenje amandmana. U skladu sa članom 134. Poslovnika, ovaj predlog zakona nije mogao da se nađe na dnevnom redu sednice Narodne skupštine. Na osnovu člana 86. Poslovnika, mogli smo u roku od 24 časa pre određenog početka sednice da podnesemo predlog da se tačka povuče iz dnevnog reda, ali to je moguće i prijavljivanjem povrede Poslovnika. Dakle, mi danas uopšte ne možemo, taj zakon ima dobre osobine... (Predsednik: Vreme.) Čak ćemo mnoge delove tog zakona i pohvaliti, a naravno imaćemo i kritičke primedbe, ali on danas iz ovih razloga po redovnoj proceduri nije mogao da se uvrsti u dnevni red.
Nema povrede Poslovnika pošto su vam zakoni dostavljeni 7. oktobra 2002. godine i to možete i sami da proverite u Službi... (Tomislav Nikolić, sa mesta: Kome je dostavljeno?) Narodnim poslanicima, a sami ste pročitali i na početku sam konstatovala, odnosno obavestila sam vas zašto sam sazvala sednicu u roku kraćem od roka utvrđenog u članu 80. stav 1. Prelazimo na utvrđivanje dnevnog reda u celini. Pošto nije bilo predloga za hitan postupak i predloga za izmene i dopune predloženog dnevnog reda, molim narodne poslanike da se izjasnimo o dnevnom redu sednice u celini. Stavljam na glasanje predlog dnevnog reda u celini. Za 94, protiv 84, uzdržana četiri, nije glasalo 13, od ukupno 195 narodnih poslanika. Konstatujem da Narodna skupština nije usvojila dnevni red Druge sednice Drugog redovnog zasedanja Narodne skupštine Republike Srbije u 2002. godini u celini. Rekla sam da nije usvojila, konstatujem da nije usvojila.